Karen Hækkerup (S), 2009-04-24:
Da Socialdemokraternes ordfører i den her sag, hr. Flemming Møller Mortensen, ikke kan være til stede, har jeg lovet at læse talen op.
For små 2 år siden spillede Socialdemokraterne ud med et meget omfattende forslag for at fremme cykeltrafikken mest muligt.
Danmark skal stadig være den førende cykelnation, og vi vil fortsat arbejde forpligtende for dette mål.
Trafikuheld på cykel kan være meget alvorlige, især hvis cyklisten ikke bærer hjelm.
Det er en kendsgerning, at cykelhjelme redder menneskeliv.
Derfor er det vigtigt med en ekstra indsats for at få flere af os til at bære cykelhjelm, især børn og unge.
Børn er dog ret flittige brugere af cykelhjelme sammenlignet med andre aldersgrupper.
Men hvis man studerer statistikken for hovedlæsioner, vil man se, at det især er de modne cyklister, der har mange hovedlæsioner.
Der vil derfor være behov ikke kun for en oplysningskampagne om brug af cykelhjelm, men også for en kampagne, der skal få seniorer til at finde jernhesten frem.
Der er ganske enkelt god samfundsøkonomi i, at flere cykler.
Da nu børn er flittige brugere af cykelhjelme, frygter vi også en anden effekt af det foreslåede, nemlig at der sendes det signal til de unge teenagere, der bekymrer sig voldsomt om hår og mindre om sikkerheden på cykel, at det er helt i orden at lade hjelmen ligge, når bare man runder de 13.
Vores store udfordring består i at fastholde brugen af cykelhjelm også i teenageårene og fremover.
Det kan naturligvis drøftes, hvor en aldersgrænse skal ligge, men vi mener generelt ikke, at der skal gøres forskel på baggrund af alder, medmindre det er et modenhedshensyn, der skal tages, som i tilfældet, hvor vi først tillader, at man kører på knallert som 16-årig og bil som 18-årig.
Desuden færdes børn på cykler andre steder end i trafikken og på andre cykeltyper end den tohjulede - på private grunde, i gårdanlæg, i haver, på fortove, stillegader, alle steder, hvor børn cykler også på trehjulede eller cykler med støttehjul uden større risici.
Vi mener ikke, det vil være rimeligt at pålægge børn i disse uformelle sammenhænge at bruge cykelhjelm.
Derimod bør deres forældre sørge for, at de også i disse trygge omgivelser kan få mulighed for at bruge hjelm. I forhold til et mere generelt påbud om at bære hjelm vejer et meget vigtigt sundhedshensyn tungt, nemlig forebyggelsesindsatsen.
Selv om det er en ubehagelig tanke, kan vi frygte, at et generelt hjelmpåbud vil betyde
flere og ikke færre dødsfald.
De vil naturligvis ikke komme i trafikken, men som følge af en øget mængde livsstilssygdomme.
Det kan være vanskeligt at bedømme, hvilken effekt et påbud vil have, men der er ingen tvivl om, at det vil få en andel af de nuværende cyklister til at lade cyklen stå.
Blot for at antyde, hvor alvorlig denne problemstilling er, kan jeg nævne, at forskningen viser, at de senere års nedgang i det antal kilometer, danskerne tilbagelægger på cykel, kan aflæses i en øget dødelighed på 1.500 mennesker årligt.
Vi mener fortsat, at vi skal gøre alt, hvad vi kan, for at undgå hovedlæsioner med dødelig udgang eller alvorligt invaliderende skader, men da der findes andre metoder, mener vi, at det er dem, der skal følges, og Socialdemokraterne støtter derfor ikke forslaget.